1 августдан Андижонда янги автобуслар хизмати йўлга қўйилади\n22:04 / 28.07.2015\nШу йилнинг 1 август кунидан Андижон шаҳрида янги автобуслар ҳаракатлана бошлайди. Айни пайтда "Шаҳрихонтранс" базасида лизинг асосида Самарқанддан келтирилган 140 донаа "Isuzu" русумли автобуслар сақланмоқда. Бу ҳақда Kun.uz манбаларидан бири маълум қилди.\nМанбанинг маълум қилишича, 1 август кунидан 20та, 1 сентябрдан эса яна 120та шундай автобуслар халқ учун хизмат қила бошлайди.\nХабар қилинишича, автобусларнинг ҳар бирининг нархи 189,9 млн сўмдан ҳисобланган.\nАйни вақтда ижтимоий тармоқларда шундай автобусларнинг суратлари тарқалган бўлиб, фойдаланувчилар бу янги автобуслар шаҳардаги "Дамас"ларга рақобатчи бўлиши ва уларнинг арзонлашишини тахмин қилган.\nЯна бир фойдаланувчи эса, бу фикрни қўллаган ҳолда, "Дамас" автомобили жамоат транспорти сифатида баъзи ноқулайликларга эгалигини, унга чиқиш ва тушишдаги муаммолар барча мижозларга ҳам ёқавермаслигини қайд этган.\nШунингдек, шаҳарда жамоат транспорти бўйича рақобат мавжуд эмаслиги туфайли "дамасчилар" йўл ҳақларини мустақил равишда ўзгартиришлари, битта йўналиш учун белгиланган 500 сўмлик нарх, қош қорая бошлагач, масофанинг узунлигига кўра 1500 сўмгача кўтарилиб кетиши қайд этиб ўтилган.\nМаълумот учун, Андижон шаҳрида "Дамас" ҳайдовчилари "Клиника" бекатидан Эски шаҳаргача 500 сўм, Янги бозоргача 1000 сўм, шаҳар ташқарисидаги энг охирги бекатгача эса 1500 сўмлик нарх "ўрнатишган".\nЭндиликда эса, янги автобуслар бутун масофа бўйлаб 800 сўмдан қатнаши мумкинлиги айтилган.


Ўзбекистон ва Тожикистондан юзлаб террорчи “Толибон”* сафига қўшилди – афғон ОАВ - 10.12.2020, Sputnik Ўзбекистон\nСўнгги вақтларда Марказий Осиё ва бошқа давлатлардан келган юздан ортиқ террорчи “Толибон” (Россияда тақиқланган) сафига қўшилди 10.12.2020, Sputnik Ўзбекистон\n14:09 10.12.2020 (янгиланди: 17:31 10.12.2020)\nСўнгги вақтларда Марказий Осиё ва бошқа давлатлардан келган юздан ортиқ террорчи “Толибон” (Россияда тақиқланган) сафига қўшилди\nТОШКЕНТ, 10 дек — Sputnik. Сўнгги вақтларда Марказий Осиё ва бошқа давлатлардан келган юздан ортиқ террорчи “Толибон” радикал ҳаракати (Россияда тақиқланган) сафига қўшилди, деб хабар қилди Афғонистон Pajhwok ахборот агентлиги.\nЖангариларнинг аксарияти шимолий Бадахшон провинциясида тўпланди.\n"Булар Тожикистон, Ўзбекистон, Кавказдан келган террорчилар ва Хитойдан келган уйғурлар. Улар асосан Вардуж ва Жирм туманида тўпланган, яқинда эса Маймаи ва Нусай чегара ҳудудларига келишди", - деди Бадахшон вилояти губернатори Аҳмад Муҳаммад Хайрзода.\nМинтақа кенгаши аъзоси Абдулла Нажи Назарининг сўзларига кўра, ушбу ҳудуд чет элликлар учун бошпана бўлиб хизмат қилади: стратегик жойлашув, Покистон билан чегараларнинг очиқлиги ва Тожикистон ва бошқа икки давлат билан умумий чегаралари уларга ёрдам бермоқда.\nЧет эл фуқаролари Толибон ва Афғонистон армияси ўртасидаги жангларда фаол қатнашмоқда. Маҳаллий ҳокимият вакилига кўра, бу қўшни давлатлар учун хавф туғдиради.\nБадахшон полицияси вакили Саноуллоҳ Руҳонийнинг айтишича, Афғонистон махсус хизмати ходимлари ҳудудда террорчилардан озод қилиш операциялари бошланади.\nЎз навбатида, “Толибон” матбуот котиби Забиҳулла Мужоҳид ташкилот жангарилари таркибида хорижий фуқаролар борлигини рад этди.\n* Россияда тақиқланган террорчилик ҳаракат


Ҳақиқий яхшилик — Dilkashradio.com\nАссалому алайкум қадрдонлар. Биз болалигимиздан “яхши тарбия” олганмиз. Аниқроғи ота-оналар болаларининг “яхши” одам бўлиб етишишлари учун ҳаракат қиладилар. Биз учун “яхши бола” бўлиш бу – ота-онамизга бўйсуниш, ёлғон гапирмаслик, ўғрилик қилмаслик, катталарни ҳурмат қилиш ва бошқаларга ёрдам бериш эди. Ҳамма оналар болаларининг келажакда у фаҳрланиши мумкин бўлган ажойиб инсон ва яхши одам бўлиб етишишини, одамлардан олқиш олишини истайди. Шу йўлда тинимсиз ҳаракат қилади. Болалар ҳам имкон қадар “яхши бола” бўлишга қўлларидан келганча ҳаракат қиладилар. Аммо Муқаддас Каломда ҳаворий Павлус бу ҳақида шундай дейди: “Биз Исо Масиҳ туфайли фахрланамиз, инсоний хусусиятларимизга ишонмаймиз.” Агар кимдир яхши оилада катта бўлиб, яхши тарбия кўргани ва яхши одам деб ҳисоблангани билан фаҳрланса, биз Худони билганлар фақат Худони билишимиз ва Унга тегишли эканимиз билан фаҳрлана оламиз.\nҲаворий Павлус ўзи ҳақида шундай деган эди: “Ваҳоланки, мен ўз хусусиятларимга ишонсам бўлади. Ахир, бундай қилишга менда ҳамманикидан ҳам кўра кўпроқ сабаб бор. Mен саккиз кунлигимда суннат қилинганман, Исроил авлодидан, Бенямин қабиласиданман. Мен ҳақиқий ибронийман. Фарзий бўлиб, қонунларга сўзсиз риоя қилардим. Жон–жаҳдим билан жамоатни қувғин қилардим. Қонунларга риоя қилишга асосланган солиҳликка келсак, айбсиз эдим. Аммо мен учун фойда бўлган буларнинг ҳаммасини энди Масиҳ туфайли зарар, деб ҳисоблайман. Ҳа, ҳамма нарса қадрсиздир, чунки Раббим Исо Масиҳни таниб–билишдан афзалроқ ҳеч нарса йўқ, деб ҳисоблайман. Уни деб, мен ҳамма нарсадан воз кечдим. Масиҳга сазовор бўлиш, бутунлай Унга тегишли бўлиш учун ҳамма нарсани ахлат, деб билдим. Энди қонунга риоя қилиш орқали солиҳликка эришишга умид қилмайман, аксинча Масиҳга бўлган имоним билан солиҳликка эришишга интиламан. Ҳа, бу солиҳликни Худо имон туфайли беради.”\nМасиҳга ишониш ва Худонинг яхшилиги олдида, бизнинг инсоний яхшилигимиз ҳудди “ахлат”дай. Ким ўз яхшилиги ёки солиҳлигини Худонинг яхшилиги билан солиштира олар экан?! Инсон ўз “яхши тарбияси” билан Худони мамнун қила оладими? Ҳар ҳолда кўпчилик шундай деб ўйлайди. Аммо Каломда эшитганларимиздан шу нарса маълумки, Павлус қанчалик қонунлар асосида яшаган, яҳудийларнинг урф-одатларига қатъий амал қилган одам бўлмасин, Худованд ундан мамнун бўлмаганини айтаяпти. Худога маъқул келишни ва уни мамнун қилишнинг ягона йўли бу У юборган нажоткор Масиҳга ишониш ва Худо Руҳи билан ҳаёт кечиришдир. Каломда шундай ёзилган: “Аммо мен учун фойда бўлган буларнинг ҳаммасини энди Масиҳ туфайли зарар, деб ҳисоблайман.\nҲа, ҳамма нарса қадрсиздир, чунки Раббим Исо Масиҳни таниб–билишдан афзалроқ ҳеч нарса йўқ, деб ҳисоблайман. Уни деб, мен ҳамма нарсадан воз кечдим.\nМасиҳга сазовор бўлиш, бутунлай Унга тегишли бўлиш учун ҳамма нарсани ахлат, деб билдим.” Биз ўз яхши сифатларимизга ишонмай, умидимиз ва ишончимиз Масиҳда бўлсагина Худони мамнун қиламиз ва Унинг учун яхши ҳисобланамиз. Инсоний яхшилик жуда саёз ва Худонинг назарида етарлича яхши эмас. Чунки биз яхши деб сифат берган одамларимиз ташқаридангина яхши кўринадилар, ҳолос. Уларнинг юракларида қандай мақсад борлигини фақат Худонинг ўзи билади. Чунки у юракларни туб-тубигача назорат қилгувчидир. Худо истаганидек, фақат Масиҳга имон боғласаккина, Муқаддас Руҳнинг бошқаруви остида ҳам ташқи ҳам ички томондан пок бўлган яхши одам бўла оламиз.


Мейвезернинг Макгрегорга қарши жанги бокс эмас, бизнес экани айтилди\n10:45 / 21.06.2017 16798\nБокс бўйича WBA/WBC/IBF йўналишларида ўрта вазн тоифасидаги жаҳон чемпиони Геннадий Головкин кичик Флойд Мейвезер ва Конор Макгрегор ўртасидаги жанг ҳақида ўз фикрларини билдириб ўтди, деб хабар бермоқда RT.\n«Бу жангчилар учун эмас, балки бизнес учун жанг бўлади. Ўйлашимча, жамоатчилик бокс баҳсларининг фарқига боради – масалан, бизда Канело билан бўлгани каби ҳақиқий жанг ва цирк томошасига ўхшаш ёрқин шоу.\nКонор – боксчи эмас, ҳамда бу оддий шоу бўлади. Шоуни кўришни истасангиз – марҳамат, Мейвезер ва Макгрегорни кўринг. Ҳақиқий жангни томоша қилмоқчи бўлсангиз – Канело билан бизни кўринг. Мейвезернинг Макгрегор билан жанги – бокс эмас, бизнес. Бизнес, пуллар ва томоша», - дея Головкиннинг сўзларини келтиради Би-би-си.\nЭслатиб ўтамиз, супержанг Лас-Вегасдаги MGM Grand аренасида 26 август куни бўлиб ўтади.\nУмид Аҳмаджонов «Uzbek Tigers» тақдири ва Токио Олимпиадасига тайёргарлик ҳақида маълумот берди


Мудҳиш ЙТҲ: Orlando юк машинаси билан тўқнашди. Қурбон ва жабрланувчилар бор | Qalampir.uz\nМудҳиш ЙТҲ: Orlando юк машинаси билан тўқнашди. Қурбон ва жабрланувчилар бор\nЖамият\t12 Июль 20:49 9773\nБугун, 12 июль куни Қашқадарё вилоятининг Чироқчи туманида енгил автомобиль ва юк машинаси иштирокида йўл-транспорт ҳодисаси юз берди. Натижада икки киши ҳалок бўлди.\nЙТҲ соат 00:20 ларда Қашқадарё вилояти Чироқчи тумани ҳудудидан ўтувчи 4Р-87 автомобиль йўлининг 47 километрида юз берган. Ҳайдовчи 1976 йилда туғилган Хоразм вилояти Хонқа туманида яшаган М.М. ишончнома орқали Orlando русумли транспорт воситасини иккинчи даражали йўлдан бошқариб келаётиб, 2.4. “Йўл беринг” йўл белгисига ва светофорнинг тақиқловчи чироғига амал қилмасдан, асосий йўлдан ҳаракатланиб келаётган ҳайдовчи 1979 йилда туғилган Қашқадарё вилояти Чироқчи туманида яшовчи, Б.Я. бошқарувидаги DAF SXF 105 русумли юк автомашинаси йўлига чиқиб кетган.\nНатижада, Orlando русумли транспорт воситаси ҳайдовчиси М.М. ва автомобиль йўловчиси 1983 йилда туғилган Қорақалпоғистон Республикаси Тўрткўл туманида яшаган Т.Ж. олган тан жарохатлари натижасида воқеа жойида вафот этган.\nЙўловчилари: Қашқадарё вилояти Деҳқонобод туманида яшовчи, 1992 йилда туғилган Қ.Д., Хоразм вилояти Урганч туманида яшовчилар 1983 йилда туғилган А.Ш., 1986 йилда туғилган Қ.Н., 2010 йилда туғилган Ж.Ш., 2013 йилда туғилган Ж.Н. ва 2016 йилда туғилган Ж.Д. шифохонага ётқизилган.\n17 Октябрь 14:14 58603\n17 Октябрь 09:05 44573\n18 Октябрь 12:10 32878\n17 Октябрь 17:15 29236


Муҳаммад Али. Бунёдкорнинг толеи | www.ziyouz.uz\nБош саҳифа Илм ва фанТарихМуҳаммад Али. Бунёдкорнинг толеи\nСоҳибқирон ҳар ердаким, иморатқа қобил ер кўрса эрди, ул ерда, албатта, бир иморат солур эрди.\nСоҳибқирон Амир Темур таваллудига олти юз етмиш икки йил тўлмоқда. Орадан шунча йиллар ўтишига қарамай улуғ бобомиз даврига, шахсига, ҳаёти ва фаолиятига бўлган қизиқиш, нафақат бизда, балки бутун жаҳонда тобора ортиб бораётганини кўриб ғурурланасан киши. Айтиш мумкинки, насли-насаби-ю миллатидан қатъий назар, Ер юзида Соҳибқирон тақдирига бефарқ қарайдиган одам кам… Бу улуғ зот фаолиятининг инсониятни қойил қолдириб келаётган жиҳатларидан бири, Буюк Шахслигини яққол кўрсатиб турадиган фазилати, шубҳасиз, унинг бунёдкорликка бўлган меҳри ва шижоатидир, мухтасар айтганда, том маънодаги бунёдкорлигидир. Дарвоқе, Амир Темурнинг ибратли фазилатларидан бири — у ҳар ишгаки киришса қаттиқ киришар эди. Шарафиддин Али Яздийнинг ёзишича, ”Ҳазрат Соҳибқироннинг бийик ҳиммати — ҳар ишни охиригача еткурмагунча ўлтурмас эрди…”.\nҲали оддий амирлардан бири мақомида, қайсар ва иззатталаб амирлар бошини гоҳ қовуштиришга эришиб, гоҳ қовуштира олмай Туркистон чўлларида от чоптириб юрган паллалар… Соҳибқирон умрида биринчи ва охирги марта бой берган маъшум “лой жанги”дан (1365 йил баҳори) кейин ҳам Амир Ҳусайнга ўхшаб жонимни сақлай деб, юртни ташлаб кетмади, балки 1365 — 1366-йиллар қишида — Соҳибқирон вақтни бекор ўтказишни ёқтирмасди — Қарши қалъасини қуришга киришди ва поёнига етказди. Темурбек бу пайтда йигирма тўққиз ёшда эди. Унинг бу ҳаракатлари катта мақсад йўлида зинҳор иккиланиб ўлтирмаганини, ёш амирнинг ўшандаёқ кўнглидан улуғ умидлар жой олганини, узоқ мақсадларни кўзлаганини, гарчи ўша пайт оддий бир амир бўлган эса-да, ўзини бутун мамлакат учун масъул сезганини кўрсатади.\nМаълумки, Самарқанд мустаҳкам деворлар билан ўралмаган эди. Шаҳар салтанат маркази қилиб белгилангандан кейин, Амир Темур унга пойтахт кўрку салобатини бериш, обод масканга айлантириш йўлида катта ҳаракат бошлади. Бу ҳаракат Соҳибқироннинг бутун умри давомида тўхтагани йўқ, десак муболаға бўлмас. Даставвал кўчалар ораста қилинди, Кўксарой бунёд этилди. “Самарқанд аркида Темурбек улуғ бир кўшк солибдур, тўрт ошёнлиқ, — деб ёзади Бобур Мирзо. — Кўксаройга мавсум ва машҳур ва олий иморатдур”. Милодий 1371 йилда олти дарвоза тикланди, шаҳарсозлик ривожланиб кетди, шаҳар мустаҳкам қаъла деворлари билан ўраб олинди. Соҳибқирон Самарқандни дунёнинг энг олди шаҳарига айлантирмоқчи эди, бунга эришди ҳам. Ҳатто буни таъкидлаш учун, шаҳар атрофида Дамашқ, Бағдод, Миср, Шероз, Султония каби машҳур шаҳарлар номлари билан аталган, боғ-роғларга бурканган катта-катта қишлоқлар барпо қилдирди.\nСамарқанди фирдавсмонанд атрофида бунёд этилган Боғи Нақши Жаҳон, Боғи Чинор, Боғи Биҳишт, Боғи Дилкушо, Боғи Баланд ва бошқа боғлар пойтахт кўркига кўрк бўлиб қўшилди. Уларнинг ҳар бирида муҳташам сарой, кўшк ва нақшинкор айвонлар қурилди. Бу боғлар ҳақида испан элчиси Руи Гонсалес де Клавихо ўз кундаликларида завқ-шавқ билан қалам тебратган. Чунончи, испан элчиси Соҳибқироннинг суюкли хотини Туман оқага атаб бунёд этилган Боғи Биҳишт ҳақида шундай ёзганди: “Бу боғнинг ғиштин ва нақшин, ложувард ва олтин билан безатилган баланд ва гўзал дарвозаси бор. Боғ ниҳоятда катта. Унда мевали ва серсоя дарахтлар кўп. Ёғоч панжаралар билан иҳоталанган шинам хиёбон ва йўлаклардан одамлар ўтиб туради…”.\nБоғи Нав ҳақида эса қуйидагиларни ўқиймиз: “Боғнинг тўрт тарафи баланд деворлар билан ўралган, ҳар бир бурчагида ғўласифат бурж-минора бўй чўзган. Боғ ўртасида — олдида сарҳовузи бор катта чортоқ уй…”.\nУмуман, боғ яратиш, барпо қилишни Амир Темур жуда яхши кўрарди, таъбир жоиз бўлса, боғлар яратиш унинг севган машғулотига айланганди, яшнаган боғни кўриб баҳри дили очиларди.\n1397 йил мартда Амир Темур Самарқанднинг шимолида Боғи Дилкушони барпо этиш учун “Конигилнинг бир ёнида боғи тарҳ солсунлар!..”, деб буйруқ беради. Кичик малика, соҳибжамол Тўкалхонимга атаб олий бир кўшк, улуғвор айвон бунёд этадилар. “Кўшкнинг тоқу равоқлари нақшинкор ва сиркор ғиштлар билан пардоз топди, — деб ёзади Яздий. — Боғнинг тўрт бурчагида… серҳашам шийпонлар қурилди…” “(Темурбек) Самарқанд шарқида икки боғ солибдур, …ёвуқроғи Боғи Дилкушодир, — дейилади “Бобурнома”да. — Андин Феруза дарвозасиғача хиёбон қилиб, икки тарафда терак йиғочлари эктурубтур. Дилкушода ҳам улуғ кўшк солдурубтур, ул кўшкта Темурбекнинг Ҳиндистон урушини тасвир қилибтурлар…”\nМуаррихлар сўзларига қараганда, боғ жаннатдай оромижон, Эрам боғидек дилкушо экан. “Амир соҳибқирон у боғ ва саройларнинг қурилиши билан бир ойни ўтказди…”, дейди Низомиддин Шомий. Ҳайратга соладиган жойи шундаки, салтанат юмушлари билан ниҳоятда банд бўлган Амир Темурдай давлат арбоби битта боғ барпо этишга бир ой вақтини берган, шунга фурсат топа ола билган. Худди ўша йили Боғи Шимол қурилишида ҳам “Соҳибқирон бир ой-йарим ўзи туриб жаҳд этар эдилар”(Яздийнинг эътирофи).\nМилодий 1399 йилда бошланган Жомеъ масжиди қурилишида ҳам у шундай собитқадамликни намоён этган эди. Яна Шомий дейди: “…Дорулмулк Самарқандда бир Жомеъ масжиди қуриб, бу хайрли иш билан қудрат эгаси (Оллоҳ)га яқинликка эришиш ниятини қатъийлаштирди… Олий ҳазрат иштиёқининг зўрлигидан шахсан ўзи иморат тепасида ҳозир бўлар, унинг тез битишига бутун ҳимматини сарфлар эди…”. Соҳибқирон келганда, масжид пойдевори ўрнини қазишаётган баҳодир қурувчи йигитларга далда бериб, уларнинг кўнгилларини кўтарар, рағбатлантирар экан. Яздий ҳам “Зафарнома” асарида Жомеъ масжиди қурилишига тўхталиб шундай ёзади: “Соҳибқирон ғоят иҳтимомидинким (эътибор берганидан, диққат қилганидан), масжид ишида тааллул (баҳона, сустлашиш) бўлмағай (деб), ўзи ҳар кун келиб ишлагонлар бошиға туриб, иҳтимом қилур эрди. Ва сўрар эрди… Масжиди жумаъда тўрт юз саксон устун тошдин ясаб… сақфини (шифти, гумбаз) тошдин ясадилар ва тўрт ёнида тўрт минора ясадилар. Масжид тугагандан сўнг Дилкушо боғига бориб тўйлар берди. Устакорларга тўнлар кийдуруб, отлар миндурди…”.\nДемак, боғ барпо қилиш, масжид ё бошқа бино қуриш давлат аҳамиятидаги юмушлардан кам деб ҳисобланмаган, балки айни салтанат юмуши саналгани аниқ. Иккинчидан, Соҳибқирон боғни ҳам, масжидни ёки ўша барпо этилаётган иншоотни ҳам ўзининг кўз олдида қуришларини, ишнинг беқусуру бенуқсон чиқишини қаттиқ истаган.\nЯна бир жиҳат. Бу боғларда бой-у камбағал, хосу омнинг баробар эмин-эркин сайр қилишлари ўша замонларда кам учрайдиган диққатга сазовор ҳодисалардандир. Боғларда Ибн Арабшоҳ, Руи Гонсалес де Клавихо сингари тарихчилар ҳайратланиб кезишган, кўрганларини авлодларга ёзиб қолдиришган. Бундай боғларнинг фақат Самарқандда эмас, балки бепоён салтанатнинг бошқа мавзеларида ҳам барпо этилганлиги эътиборни ўзига тортади. Булар, албатта, инсонпарварликнинг юксак кўринишларидандир.\nБунёдкорлик салтанатда урфга айланиб, унинг ҳаётбахш таъсири нафақат Соҳибқирон, балки амирзодалар, маликалар, аъёнлар ўртасида ҳам кенг тарқалди. Бу ҳаётбахш урфдан руҳланган қутлуғ Туркон оқа, Бибихоним, Туман оқа, Гавҳаршодбегим, Милкат оқа(Шоҳруҳ Мирзо хотини) каби ва бошқа маликаларнинг ўз маблағлари ҳисобига бунёд этган шифохона-ю ҳаммом, хонақоҳу мадраса, масжиду работлари ҳақида тарихий китобларда батафсил ёритилган.\nСоҳибқирон ёшлигидан азиз-авлиёларга иззату икром кўргизиб келган. Унинг Шайх Шамсиддин Кулол, Шайх Зайниддин Абу Бакр Тойбодий, Мир Саййид Барака сингари зотларга ҳурмат-эътибори маълум. Табаррук зиёратгоҳлар, қадамжоларни обод қилишдаги саъй-ҳаракатлари таҳсинларга лойиқ. Шаҳрисабздаги Дорут-тиловат, Дорус-сиёдат, Самарқанддаги Шоҳизиндадаги Қусам ибн Аббос мақбараси ва бошқа мақбарлар, Амир Темур мақбараси, кўплаб хонақоҳлар, Занги ота мажмуи, Бухородаги Сайфиддин Бохарзий, Чашмаи Айюб мақбаралари бинолари Соҳибқирон томонидан қурилган, тубдан таъмирланган. Амир Темур ўзига ғойибона пир санаган Шайх Нуриддин Басир(қутби чаҳордаҳум), Султон Бурҳониддин Қилич, Шайх Бурҳониддин Соғаржий, Шайх Сафиуддин Ёқуб Ардабилий сингари сиймоларга мақбаралар бино этдирди. Бундай эҳтирому иззат-икромларнинг олий намунаси, албатта, Соҳибқироннинг ”Туркистон мулкининг шайх ул-машойихи, мақомоти олий ва машҳур” (Навоий) Хожа Аҳмад Яссавий мақбараси ҳисобланади.\nАмир Темур ҳар гал Ясси шаҳрига келганида зиёратни улуғ пирнинг мозоридан бошларди. Бу ерда дастлаб милодий ўн иккинчи асрда қурилган кичик мақбара мавжуд эди. Соҳибқирон ва унинг даври тарихини мукаммал ёритган Шарафиддин Али Яздийнинг гувоҳлик беришича, милодий 1397 йил кузида Соҳибқирон Тошкент сари равона бўлади ва ундан ўтиб Ясси шаҳрига боради. Табаррук қадамжони тавоф этар экан: “Бу азиз Муҳаммад ҳанифа ўғлонларидин турур, алайҳи ва ала олиҳи вассалом”, дейди. “Буюрдиким, — деб ёзилган “Зафарнома”да. — ул мозори устиға иморати олий солдилар ва бир улуғ тоқ(гумбаз) боғладиларким, кўк била сўзлашур эрди… Ва фармон бўлдиким, томларини рангин кошин билан музайян қилсунлар(чиройли безасунлар). Ва Хожанинг қабрини оқ тош била ясадилар… Икки йилдан сўнг ул иморат туганди. Ул иморат тугангандан сўнг, андағи фақиру мискинларға кўб садақалар бердилар…”\nХожа Аҳмад Яссавий қадамжоси ҳамиша Соҳибқирон диққат-марказида бўлган. Мақбарага махсус вақф тайинланган, таъминоти учун давлат томонидан унумдор ер майдони, сарой, тегирмон ва бошқа зарур мол-мулклар ажратилган.\nАмир Темур ҳамиша ерларни обод қилиш йўлларини қидирар, айниқса, сув чиқаришга катта эътибор берарди. Унинг назарида, фойдаланиши мумкин бўлган бир парча ер ҳам бекор, бенаф ётмаслиги керак.\nВ.В.Бартольд Амир Темурнинг салтанатда суғориш ишларига катта аҳамият берганлиги ҳақида ҳайратланиб ёзади. Фақат Туркистонда эмас, балки Хуросонда, Кобул атрофларида, Қаробоғ, олис Муғон чўли ва бошқа жойларда ободончилик, сув чиқариш, ариқлар қазиш ишлари изчиллик билан олиб борилган. Мурғоб водийсида деҳқончилик бошланишини тарихчилар Амир Темур номи билан боғлайдилар. Соҳибқирон Хуросонни фатҳ этганидан кейин, бутун аркони давлат — амиру аъёнларнинг ҳар бирига Мурғобдан бир ариқ, сой (канал, албатта, ўзларининг ҳисобидан, деб тушуниш керак) чиқаришни буюради, токи бу ерлар обод ва ораста бўлсин. Ҳафизи Абрўнинг гувоҳлик беришича, шундай йўсинда Мурғоб дарёсидан йигирма(!) канал чиқарилган, барчаси чиқарган одамнинг номи билан аталади. Каналларнинг ичида Соҳибқироннинг хайрия ишлари билан машҳур, маликалар ичида бош-қош бўлган эгачиси Қутлуғ Туркон оқа номидагиси ҳам бор эди… Каналнинг номи “Қутлуғ Хотун” деб аталарди.\nҲиндистон сафарига отланган Соҳибқирон Ҳиндикуш тоғига чиқиб, Панжҳирдин ўтиб, Борон жилғасига тушади: бу ердан Кобулгача беш йағоч йўл экан. Бир йағочни тахминан олти километр дейдилар. Баъзан бир йағочни ўн икки минг қарн ҳисоблайдилар, бир қарн — тахминан бир метрга тенг. Бу ердаги айқириб оқиб ётган сувни кўриб, Амир Темурнинг кўнглида: “Ундан каттагина ариқ чиқарса бўлар экан…”, деган ажойиб фикр туғилади. Дарҳол сафар тўхтатилиб(!), черикка фармон қилинади ва иш бошланиб кетади. Иш бошида, одатдагидек, Соҳибқироннинг ўзи туради. Натижада тездаёқ узунлиги беш йағоч чиқадиган катта ариқ қазиб бўлинди, отини “Жўйи Моҳигир” деб атадилар. Ариқдан неча маъмур ва обод кенту қишлоқлар пайдо бўлди…\nҲиндистон муҳорабасидан юртига қайтаётиб Соҳибқирон Нағар деган қалъани янгидан қуришларини буюради. Шу ерда, иттифоқо, ажойиб булоқ бор бўлиб, “суйи асру зебо ва латиф эрди”, фақат қалъадан ташқарида эди. Бу ердаги халққа қулай бўлишини, теварак-атрофга файз етишини кўнглига туккан Соҳибқирон: “Қалъани улуғроқ қилсунлар, андоқким, булоғ қалъа ичида киргай!”, деб амр этади. Яздий ёзади: Соҳибқирон “… андоқ жаҳд қилдиким, беклар ўзлари хишт(ғишт) ва балчиқ ташидилар…”. Амир Темур булоқнинг сувидан роҳатланиб, баҳраманд бўлиб қалъада фароғатда умр кечиришни шу ерлик халққа қолдириб, қурилиш битган куннинг эртасигаёқ Самарқандга жўнаб кетади…\nЙўлда яна Арабон мавзеида бир работ солдиради…\nНизомиддин Шомий Табриз шаҳрини таърифлаб дейди: “…қуббатул-ислом бўлмиш Табриз шаҳри хароб, нообод, равнақсиз ва кимсасиз қолди. Лекин Соҳибқироннинг ёсоқ ва адолати баракотидан шаҳар қайтадан яхшиланиб, Амир (соҳибқирон)нинг адлу додхоҳлиги соясида мазлум халқ яна манзилларига қайтиб, ҳаёт кечира бошлади…”.\nМуаррихнинг Шероз ҳақидаги сўзлари ҳам ажойиб: “Ростини айтганда, Шероз Амир соҳибқироннинг шарафли қадами баракоти билан бир неча вақт амонда бўлиб, ободонлашди. Кишилар айшу фароғатга яқин ва қийинчилигу балолардан узоқ яшадилар. Бир қанча мавзеларга хайрия иморатлари, масжиду мадрасалар қурилди ва шаҳарнинг баъзи маҳаллаларига оқар сувлар келтирилди…”.\n1401 йилда Қорабоғда юз берган воқеа ҳам бағоят ибратли. Шарафиддин Али Яздий ҳикоясига қараганда, бу ерда аввалги подшоҳлардан бири Арас дарёсидан катта анҳор чиқарган экан. Шикор қилаётган Соҳибқироннинг кўзи, иттифоқо, ўша анҳорга тушиб қолади. “Ҳиммати иқтизо (тақозо) қилиб”, ўша кўмилиб кетган анҳорни қаздиришга буюради. Тезда тавачилар ерни ўлчашиб бекларга бўлиб берадилар. Ўн йағоч узунликдаги кема юрса бўладиган чуқур анҳорни бир ойда қазиб тайёр қиладилар. Анҳорга Соҳибқирон аждодлар ҳурматини ёд этиб “Наҳри Барлос”, деб ном қўяди. Анҳор туфайли кўп боғлар яралиб, қишлоқлар обод бўлиб, экинзорлар кенгаяди…\n“Соҳибқироннинг бовужуд улким, доим иши юруш эди ва бир ерда ўлтурмас эди, — деб ёзади Шарафиддин Али Яздий. — Аммо андин анча иморат ва зироат ва бақаъоти хайр(қадамжо, мақбара бинолари) ҳар вилоятда ёдгор қолдиким, сони йўқ турур…”\nБуюк тарихчимизнинг сўзлари асло муболаға эмас.\nЯна айрим мисолларни айтиб ўтайлик.\n1380 йилда бошланган Оқсарой қурилиши, Клавихонинг ёзишича, 1404 йилда ҳам давом этар эди. 1382 йилда Сирдарё бўйида Шоҳруҳия шаҳри қайтадан тикланди, Шосмон (Мозандарон)да муҳташам сарой қурилди (1392), Хоразм (Гурганж) шаҳри қайтадан бунёд этилди (1393), Мўғулистон сарҳадида — Ашпарада мустаҳкам қалъа бўй кўргизди (1397), Ҳиндистон муҳорабасига бораётиб ўн тўрт кун деганда Эрёб қалъасини тикладилар, масжиди жомеъ обод бўлди (1398), Шомда, у ердаги табаррук икки мазор устида йигирма беш кунда оқ тошдан икки олий гунбаз солинди (1400), Қаробоғда тўрт бозори, бисёр иморатлари, ҳаммому карвонсаройи, майдону боғлари бўлган, икки тарафида тош безаклари берилган икки дарвоза, тўрт томонида ҳисор буржлари қад кўтарган Бойлақон шаҳри барпо этилди, бир йиллик иш бир ойда битирилди (1403), Эронда Гулихандон қалъасини “ганч била тошдан иморат қилдурди” (1404)…\nАжаб ҳикматки, қайдадир жанглар бўлиб ётарди, Соҳибқирон мамлакатида қурилишлар тинмасди…\nСоҳибқирон табиатан қурувчи эди, унинг фаолияти замирида халқимизнинг бунёдкорлик фазилати, “қураман” деган ҳаётбахш ва яшовчан фалсафаси жобажо эди. Биз буни Соҳибқирон ҳақида ёзилган мўътабар асарларда, бугун кўз ўнгимизда савлат тўкиб турган муҳташам кошоналарда, иморатларда кўрамиз, ҳис этамиз, фахрланамиз.\nБугун Президент Ислом Каримов раҳбарлигида яратилган лойиҳалар асосида бунёд этилган Имом ал-Бухорий ёдгорлик мажмуи, “Шаҳидлар хотираси” ёдгорлик мажмуи, Хасти Имом жомъе масжиди, Мустақиллик майдони, Темурийлар тарихи давлат музейи ва яна санасанг саноқ етмайдиган қанча-қанча кошоналар, маданий-маърифий масканлар, муҳташам саройлар, коллежлар, лицейлар, аэропорт бинолари, йўллар, темир йўлларга боқиб нигоҳлар қувнайди, диллар фараҳларга тўлади. Ҳа, Амир Темур бунёдкорлиги бугун ҳам юксак суръатларда давом этмоқда.\nЭртасига умид боғлаган халқгина қурилишга меҳр қўяди, бу анъана ўзбекнинг қон-қонига сингиб кетган, авлоддан-авлодга ўтиб келмоқда ва шиддат билан ўтиб боради.\nҚайдадир олам нотинч, жанглар кечмоқда, лекин Амир Темур юрти — мустақил Ўзбекистонда қурилишлар тинмайди, бунёдкорлик одимлари кучайгандан кучайиб боради, қадимий ҳаётсевар юртда улуғ анъаналар давом этаётганини жаҳонга кўз-кўз қилади.\nАмир Темур ана шундай халқнинг ўтюрак фарзанди эди.\nБунёдкорнинг толеи ана шунда.\n«Ўзбекистон адабиёти ва санъати» газетасининг 2008 йил 14-сонидан олинди.\n← Аввалги Аввалги Абдулла Орипов: “Адабиёт — кўнгил изҳори эмас” (2008)\nКейинги → Кейинги: Нусрат Раҳмат. Мен кашф этган Ҳиндистон


ТИНЧЛИК БАЙРОҒИНИ БАЛАНД КЎТАРИБ… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 16 Ноябр 2017\tКӯришлар: 732\nМамлакатимизда юз берган 1992 йилги нохуш ҳодисалар, фуқаролар қарама-қаршилиги эса, депутатлардан сиёсий ҳушёрликни янада оширишни тақозо этарди. Зеро, депутатларнинг бир қисми, аллақачон, мухолифат томонига ўтиб олишганди. Шундай бўлишига қарамай, сайланган депутатлар халқ ишончини оқлаб, миссияларини бажара олдилар.\nЮз бераётган нохуш ҳодисалар авж олиши туфайли, республиканинг жанубий районларида уруш давом этарди. Гуноҳсиз кишилар қони тўкиларди. Бунга чек қўйиш лозимлигини англаб етган сиёсий кучлар, соғлом фикрли кишилар бу борада кескин чоралар кўрилмаса бўлмаслигини тушунардилар. Ва навбатдаги XV сессияда XVI сессияни чақириш масаласи ўртага ташланди. Сессияни кимдир Хоруғ шаҳрида, кимдир Душанбеда ва яна кимдир Хўжанд шаҳрида ўтказилсин, деган таклифлар билан чиқди. Табиийки, сессия Душанбе ва Хоруғ шаҳрида ўтказилса, депутатлар ўзларини эркин ҳис қила олмасдилар. Бунинг устига, аминманки, мухолифат босим ўтказиб, сиёсий мавқени ўз қўлига олган бўларди.\nХуллас, шундай бир мураккаб вазиятда кўпчилик навбатдаги XVI сессиянинг Хўжанд шаҳрида ўтказилишига тарафдорлик қилишди, бу борада қарор қабул қилинди.\nСессия 1992 йилнинг 16 ноябрида ўз ишини бошлади. Биз депутатлар, биринчи ўринда Президиум раисини сайлашимиз лозим эди. Ҳабибулло Табаров раис бўлди. Эндиги биринчи масаламиз Олий Кенгаш раисини сайлаш эди. Баъзилар Иззатулло Ҳаёев номзодини кўрсатишди. У киши норозилик билдириб, номзодини қайтиб олди. Шундан сўнг, адашмасам, депутат Абдуваҳоб Мирзоев Шаҳринав ноҳиясининг ўша пайтда ички ишлар бўлими бошлиғи Эмомали Шарифович Раҳмонов номзодини илгари сурди. Барча бир овоздан ёқлади. Президиум раиси Ҳабибулло Табаров Эмомали Раҳмон номзодини овозга қўйди. Ва ҳамма у кишини ёқлаб овоз беришди – Эмомали Раҳмон Олий Кенгаш Раиси бўлди.\nЭмомали Раҳмонов ўз муовинларини тайинлаши лозим эди. Шу боис, биз, бир гуруҳ ўзбек депутатлардан ўз вакилимизни кўрсатишимизни сўради. Биз - йигирмадан зиёд депутатлар бир хонага йиғилиб, Олий Кенгаш раиси муовинлигига Хўжааҳмад Хидиралиев (Худо раҳматига олган бўлсин) номзодини кўрсатдик.\nШундай қилиб, Олий Кенгаш Раиси биринчи ўринбосарлигига Қозидавлат Қоимдодов, ўринбосарликка Хўжааҳмад Хидиралиев тайинланди. Раис ва муовинлар тайинлангач, сессия ўз ишини давом эттириш ниятида танаффус эълон қилди.\nШундай қилиб, 15-17 кун давом этган ушбу тарихий сессияда депутатлар ўзларини эркин ҳис этишди ва бу ҳолат улар томонидан жуда тўғри қонуну қарорлар қабул қилинишига сабаб бўлди, десам хато бўлмас.\nМазкур сессияда қабул қилинган барча ҳужжатлар ҳаётда юз фоиз амалга оширилди. Назаримда, бундан ортиғи бўлмаса керак.\nМана, куни кечагидай ёдимда: Эмомали Раҳмонов Олий Кенгаш Раиси сифатида Тожикистон байроғини ўпиб, кўзига суртиб, қасамёд қилди ва:\n-Мен Сизларга тинчлик олиб келаман!..\n-Энг сўнгги муҳожир Ватанга қайтарилмагунча ором билмасман!..\n-Тожикистонни дунёга танитаман!.. – деяпти тўлқинланиб…\nУшбу тарихий сессияда Эмомали Раҳмоннинг давлат бошлиғи сифатида сайланишини Худонинг халқимизга марҳамати, деб биламан. Ўтган 25 йил давомида қўлга киритилган барча ютуғу муваффақиятлар бошида у киши турганлигини ҳеч ким инкор этолмайди!\nАгар XVI сессиянинг аҳамияти ҳақида тўхталадиган бўлсак, мазкур сессиядан сўнг биринчи ўринда фуқаролар урушига чек қўйилди. Яқингинада бемаъни биродаркушлик урушини бошидан кечирган бу юртда ечимини кутаётган муаммолар анчагина эди, ўшанда. Лекин энг асосийси, халқни тинчлик ва нон билан таъминлаш, мамлакатдан бош олиб кетган ҳамюртларни Ватанга қайтариш лозим эди. Эмомали Раҳмон ташаббуси билан муҳожирлар Ватанга қайтарилди.\nАҳоли турмуш шароитини ўнглаш ниятида тез орада 50 минг гектар ер тақсимланди. Ҳукумат ва қуролли мухолифат ўртасида тинчлик музокаралари бошланди ва 1997 йилнинг 27 июнида Тинчлик битими имзоланди.\nЎтган йигирма беш йил ичида қўлга киритилган ютуғу муваффақиятлар, бунёдкорлик ишлари…\nБарча-барчаси соғлом фикрли кучларнинг XVI сессияда эришган ютуғи, тантанаси, адолат ғалабаси туфайли юзага келган, албатта.\nБу дунёда ҳеч нарса боқий эмас, бошланган ҳар ишнинг адоғи бор. Аммо эзгу ишларни амалга ошира олган, икки томонни муросага келтириб, тинчлик байроғини баланд кўтарганлар номи абадийдир. Халқ улар номини минг йиллардан кейин ҳам, шараф ва мамнуният билан тилга оладилар.\nФурсатдан фойдаланиб, севимли газетамиз - «Халқ овози» орқали XVI сессия иштирокчилари – барча депутат биродарларимга, шахсан Тинчлик ва миллий бирлик асосчиси-Миллат пешвоси, муҳтарам Президентимиз Эмомали Раҳмон Жаноби олийларига ўз миннатдорчилигимни изҳор этаман.\nИлоҳи, юртимизда тинчлик ҳамиша пойдор бўлсин!\nТожикистон Республикаси Олий Кенгаши XII чақириқ депутати, XVI сессия иштирокчиси.\nБугун: 20-01-2020 20:32:38


Элдор Шомуродовнинг Жарқўрғондаги уйи ва келажакдаги мақсадлари (видео) - EFFECT.UZ\n. 11:48 | 20.07.2021\nЯкунланган мавсумда Италиянинг “Женоа” таркибида ҳаракат қилган ўзбекистонлик Элдор Шомуродов Жарқўғондаги уйига россиялик блогер Евгений Савинни таклиф қилди. Савин “Красава” каналига Элдор Шомуродовнинг уйи ва “Женоа” мадҳиясини куйлаган видеони жойлади.\nУшбу суҳбат давомида Элдор Савинга қўлга киритган индивидуал совринларини ҳам кўрсатди. Бундан ташқари Шомуродов ўзининг футболчилардан йиғаётган либосларини ҳам кўрсатди, лекин либослар коллекциясини кеч бошлаганидан афсусланди.\nШомуродов ҳозирги кунга қадар: Иван Перишич, Алваро Мората, Алексей Миранчук ва Руслан Малиновски либослар алмашган бўлиб, келажакда Криштиану Роналду, Ибоҳимовичлардан ҳам либосларини олишни ният қилган.\nЭлдор ўзининг коллекцияларини кўрсатиб бўлганидан сўнг “Женоа” мадҳиясини куйлаб берди.\nЭлдор Шомуродов Савинга келажакдаги режалари ҳам айтиб берди: “Янги мавсумда янада яхши ҳаракат қилиш учун характер ва жисмоний ҳолатимни яхшилашим керак. Менимча, шу иккиси менга кўпроқ етишмайди. Ҳар доим ўсишни ва қаергача бора олишимни кўришни хоҳлаганман. Ўйлашимча, ўзим истаган кўп нарсага эришдим.\nЎзимни яна кўрсатган ҳолда, эришган ютуқларимдан роҳат олишни истайман. Кейинги мақсадим — топ-клубда ўйнаш”, – деди Элдор.\nЭслатиб ўтамиз, Элдор Шомуродов 2020-21 мавсумда “Ростов”дан “Женоа”га 7.5 млн евро эвазига кўчиб ўтган.\nМаълумот учун ўзбекистонлик футболчи якунланган мавсумда “Женоа” таркибида 31 учрашувда майдонга тушиб, 8 бор рақиб дарвозасини ишғол қилган.


1. Қуйидагилар 2021 йил 31 декабрга қадар узайтирилади (лойиҳанинг 2-б.):\n солиқларни ва бошқа мажбурий тўловларни ўз вақтида тўлаб келаётган кичик тадбиркорлик субъектларида солиқ аудити ўтказилишига мораторий;\n туризм, транспорт ва умумий овқатланиш соҳаларида фаолият юритадиган тадбиркорлик субъектларига берилган ер ва мол-мулк солиғини тўлаш бўйича имтиёзлар, аввал солиқларни тўлаш 2020 йил якунига қадар кечиктирилган эди;\n Президентнинг 19.03.2020 йилдаги ПФ–5969сон Фармонида назарда тутилган мол-мулк солиғи ва ер солиғи бўйича пенялар ҳисобланишини тўхтатиб туриш, шунингдек солиқ қарзини мажбурий ундириш чоралари кўрилишига чеклов – 2020 йил 31 декабрь ҳолатига мавжуд солиқ қарзга нисбатан;\n микрофирма, кичик корхона ва ЯТТларга маҳаллий давлат ҳокимияти органларига ариза бермасдан туриб солиқ органларини хабардор қилган ҳолда мол-мулк солиғи ва ер солиғи бўйича берилган фоизсиз кечиктириш (бўлиб-бўлиб тўлаш) тартиби (3.04.2020 йилдаги ПФ-5978-сон Фармон).\n2. Ишсизлар қуйидаги чора-тадбирлар туфайли фермерларга ёки ўзини ўзи банд қилган шахсларга айланадилар:\n 2021 йил 1 июлдан бошлаб деҳқончилик билан шуғулланиш учун янги ўзлаштирилган, лалми, фойдаланилмаётган ер майдонларида 10 сотихдан 1 гектаргача ер ажратилади;\n ажратилган ер майдонлари суғориш тизими (артезиан қудуқлар, томчилатиб суғориш тизими ва бошқалар) ҳамда электр энергияси билан таъминланади;\n янги фермерларга берилган ерларни ўзлаштириш учун мақсадли субсидиялар ажратилади;\n тадбиркорлик ва ўзини ўзи банд қилиш фаолиятини бошламоқчи бўлган ишсизларга фаолиятини бошлаш учун керак бўлган асбоб-ускуна, меҳнат қуроллари харид қилиш учун 7 млн сўмгача субсидиялар ажратилади.\n3. 2021 йил 1 июлдан бошлаб ўзини ўзи банд қиладиган шахслар учун фаолият турлари рўйхати кенгайтирилди: ўрта тиббиёт мутахассисларига «ҳамширалик иши» билан мустақил шуғулланиш ҳуқуқи берилади.\n4. Хўжалик юритувчи субъектларни энергия ресурслари билан таъминлаш тартиби соддалаштирилади:\n 2021 йил 1 мартдан суюлтирилган газ импорти учун белгиланган божхона божи ва уни импорт қилиш учун талаб этиладиган рухсат этиш хусусиятига эга ҳужжатлар бекор қилинади;\n 2021 йил 1 мартга қадар ишлаб чиқарувчи ва импортёрлар учун электр энергияси ва табиий газ билан таъминлаш соҳасига бозор механизмларини жорий этиш орқали улгуржи бозорни шакллантириш «йўл харитаси» ишлаб чиқилади;\n 2021 йил 1 августдан бошлаб йирик корхоналарга электр энергияси ва табиий газни импорт асосида сотиб олиш ҳуқуқи берилади.\n5. Валютани сотиб олиш тартиби соддалаштирилади. Бунинг учун Марказий банк томонидан:\n банклараро валюта бозори онлайн-платформага ўтказилади;\n тадбиркорларга валютани бевосита банкнинг ўзидан сотиб олиш имконияти яратилади;\n расмий валюта курси кунлик эълон қилиб борилади.\n6. Давлат солиқ қўмитаси томонидан кичик тадбиркорлик субъектлари ва фермер хўжаликлари учун молиявий ҳисоботни автоматик тарзда шакллантириб, солиқ органларига юбориш ва мониторинг олиб бориш имконини берувчи электрон тизим 2021 йил 1 июнга қадар жорий этилади. Мазкур электрон тизимдан фойдаланувчи хўжалик субъектларида солиқ аудити ўтказилмайди.\n7. 2021 йил 1 июлдан бошлаб божхона органлари масофавий электрон декларациялаш тизимига босқичма-босқич ўтадилар.\n8. Тадбиркорлик субъектлари ва давлат органлари ўртасидаги бюрократик тўсиқларни қисқартириш мақсадида юридик шахсларни давлат рўйхатидан ўтказиш, электрон ҳужжат айланиши, хизматларни почта алоқасидан фойдаланган ҳолда амалга ошириш механизмлари такомиллаштирилади.\nСаида Жанизакова тайёрлади.


Қозоғистон аёлларининг 1637 нафари – фан доктори - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n“Жаҳонга илм керак, илмга эса – аёллар”. Астанада дебатлар мана шундай шиор остида бўлиб ўтди. Фуқаролик жамияти вакилалари, таниқли маданият арбоблари заиф жинснинг ҳуқуқлари, ишга жойлашиш имкониятлари, гендер масалаларини муҳокама қилдилар. Шу жумладан, аёллар учун шарт-шароитларни яхшилаш ва унинг фандаги ўрнини мустаҳкамлаш муаммолари муҳокама этилди. Тадбирни Франциянинг Қозоғистондаги элчихонаси ташкил қилди.\nЛОР КАСТЭН, ҚОЗОҒИСТОНДАГИ ФРАНЦИЯ ЭЛЧИХОНАСИ МАСЛАҲАТЧИСИ:\n- Франция элчихонасида бир йилдан буён Қозоғистон ва Астанадаги француз тилида гапирувчи аёллар клуби ишлаб турибди. Ва биз турли масалаларни муҳокама қилиш учун бу аёлларни йилига бир неча марта тўплаймиз. Ушбу тадбиримизнинг мавзуси – аёл ва фан, биз масалан, қанча аёл илмий изланишлар билан банд ёки муҳандис сифатида ишлаётганини муҳокама қиламиз.\nБМТ Тараққиёт лойиҳаси маълумотларига кўра, жаҳондаги аёлларнинг 2 фоизи фан соҳасида докторлик унвонига эга. Қозоғистонда эса, 2018 йилдаги Фан бўйича миллий маъруза маълумотларига кўра 1637 нафар аёллар гуманитар ва табиий фанлар бўйича докторлик унвонига эга бўлишган. Мутахассисларнинг фикрича, бугунги кунда мамлакатда аёлларни илмий изланишларга жалб этиш учун барча шарт-шароитлар яратилган.\nҚозоғистон аёлларифан докторигуманитаризланишэлчихонадебатлараёлларилмФранциянинг Қозоғистондаги элчихонаси


«Келинчак» салати - мазасига баҳо беринг!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари «Келинчак» салати - мазасига баҳо беринг!\t16:07, 25 ноябрь 2016\tЗарур масаллиқлар (8 кишилик): 500 гр. маринадланган қўзиқорин, 400 гр. қисқичбақа таёқчалари, 4 донадан қайнатилган тухум ва бодринг, 1 боғ кашнич, битта кичик пиёз, майонез, туз.\nТайёрланиши: 1. Тухум ва қисқичбақа таёқчасини сомонча шаклида, қолган масаллиқларни тўртбурчак қилиб тўғранг. Кашнич баргларини майдаланг.\n2. Барча масаллиқларни устма-уст солиб, майонез ва туз билан аралаштиринг. Сўнг ликопчага жойлаб, 15 дақиқа музлатгичга қўйинг.


17:51 / 18.07.2017\nАввал хабар қилинганидек, Президент “Аҳолини дори воситалари ва тиббиёт буюмлари билан таъминлаш тизимини такомиллаштириш бўйича қўшимча чора-тадбирлар тўғрисида”ги қарорни имзолади.\nБиринчидан, жорий йилнинг 1 августидан Ижтимоий аҳамиятга эга дори воситалари ва тиббиёт буюмларининг рўйхатига киритилган дори воситалари ва тиббиёт буюмларини четдан харид қилиш истисно тариқасида “Ўзмедэкспорт” корхонаси томонидан тўғридан-тўғри шартномалар бўйича тендер савдолари ўтказилмасдан амалга оширилади. Уларнинг нархини Тиббиёт муассасалари ва аҳолини дори воситалари ҳамда тиббиёт буюмлари билан таъминлашни назорат қилиш бўйича республика комиссияси тасдиқлайди.\nРўйхатнинг ўзи мақбуллаштирилиши даркор, унга қатъий шифокор рецепти асосида сотиладиган препаратлар киритилади. Курс фарқлари ўзгаришининг таъсирини камайтириш учун унга киритилган савдо номланишларига чакана ва улгуржи нархларни белгилаш тартиби қайта кўриб чиқилади.\nИккинчидан, жорий йилнинг 1 июлигача тузилган импорт контрактлари бўйича дори воситалари ва тиббиёт буюмларини етказиб бериш ва сотиш уларни тузиш санасида амалда бўлган шартлар ва белгиланган нархларда амалга оширилади.\nУчинчидан, тиббиёт маҳсулотларини сертификатлаштириш фақатгина “Ўзстандарт” агентлигида ўрнатилган тартибда аккредитация қилинган давлат сертификатлаштириш органлари томонидан амалга оширилади.\nКеласи йилнинг 1 январига қадар эса дорихоналар фарммаҳсулотларни чакана сотиш учун лицензияни қайта расмийлаштиришлари шарт.\nБундан ташқари, Қорақалпоғистон Соғлиқни сақлаш вазирлиги ва Тошкент шаҳар Соғлиқни сақлаш бош бошқармаси тузилмасида дори воситалари ва тиббиёт буюмларини чакана сотиш соҳасида лицензия талаблари ва шартларига риоя этилишини назорат қилиш шўъбалари ташкил этилади. Соғлиқни сақлаш вазирлиги ҳудудий органлари бошқарув ходимларининг чекланган сони 30 тага оширилди.\nШунингдек, яқин вақтларда фармацевтика ва тиббиёт маҳсулотларига бўлган эҳтиёжни аниқлашнинг методологияси регламентланади. У касалланиш, беморлар сони, даволаниш курслари ва бошқа мезонларни инобатга олиши даркор.


Тошкентда иккита автомактаб директорлари пора билан ушланди — видео - UzNews.uz\n11 марта, 16:33 320 0\nТошкентда иккита автомактаб директорлари пора билан ушланди — видео\nҲар иккала ҳолатда директорлар фуқаролардан дарсларга қатнашмаслик эвазига пул талаб қилган.\nМиробод ўқув спорт техника клуби директори ҳайдовчилик гувоҳномасини олиш учун ўқишга кирган фуқародан дарсларга қатнашмаслик ва тиббий дафтарни тайёрлаб бериш эвазига касса тўловидан ташқари 1,5 млн сўм талаб қилган. Бу ҳақда Тошкент шаҳар ИИББ Ахборот хизмати хабар берди.\nЎтказилган тезкор тадбирда 1988 йилда туғилган директор талаб қилинган пулдан 100 АҚШ доллари ва 300 минг сўм олган вақтида қўлга тушди.\nШунга ўхшаш ҳолат, Юнусобод туманида ҳам кузатилди. “Ватанпарвар” ДУКнинг ўқув спорт техника клуби директори ўқишга кирган фуқародан “Б” тоифадаги ўқув курсига қабул қилиниши учун жами 6 млн сўм талаб қилган. Шундан 600 минг сўми тиббий дафтарни расмийлаштиришга, 4 сўми касса тўловига, қолган 1,4 млн сўмни дарсларда қатнашмаслик эвазига сўралган.\nУшбу директор талаб қилинган пулдан 300 АҚШ долларини олган вақтида далилий ашёлар билан ушланди.\nАйни вақтда икки ҳолат бўйича ЖКнинг тегишли моддалари билан жиноят иши қўзғатилган ва дастлабки тергов ҳаракатлари олиб борилмоқда.\n15 апреля, 09:14 918 0\n14 апреля, 11:30 898 0\n13 апреля, 16:18 630 0\n13 Апреля, Вторник 528 0\n13 Апреля, Вторник 443 0\n13 Апреля, Вторник 630 0\n22 Марта, Понедельник 4412 0\n12 Апреля, Понедельник 3359 0\n08 Апреля, Четверг 1105 2\n06 Апреля, Вторник 668 1


Ҳунармандларни ўйлантираётган муаммоларга жавоб қайтарилди\n"Milliy tiklanish" газетасининг ўтган сонида “Ҳунармандлар нимадан норози?” сарлавҳали мақола эълон қилинган эди. Унда пойтахтимизда фаолият олиб бораётган айрим ҳунармандлар миллий ҳунармандчиликни янада ривожлантиришга қаратилган фармон, қарор ва дастурлар ижроси хусусида фикр билдириб, “Ҳунарманд” уюшмасининг фаолиятини танқид қилган эди.\nМухбиримиз “Ҳунарманд” уюшмасида бўлиб, ушбу мақола юзасидан уюшма раисининг биринчи ўринбосари Шерзод РАБИМҚУЛОВ билан суҳбатлашди.\n— Шерзод Муртазоевич, аввало “Ҳунарманд” уюшмасининг асосий мақсад ва вазифаларига тўхталсангиз.\n—Ўзбекистон Республикаси Президентининг 2017 йил 17 ноябрдаги “Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш чора-тадбирлари тўғрисида”ги фармони оилавий тадбиркорлик, ҳунармандчилик билан шуғулланаётганларга янада кенг имкониятлар эшигини очди. Ушбу фармон миллий ҳунармандчилигимиз ва халқ амалий санъатини янги босқичга олиб чиқиш билан бирга аҳоли даромадларининг ошишига туртки бўлди.\nПрезидентимизнинг “Ҳунарманд” уюшмаси фаолиятини янада такомиллаштириш чора-тадбирлари тўғрисида”ги қарорига асосан уюшма зиммасига ҳунармандчиликнинг анъанавий турларини сақлаш ва қайта тиклаш, бу йўналишда тизимли чора-тадбирларни амалга ошириш, аҳолини ушбу фаолиятга кенг жалб этиш, ҳунармандларни давлат рўйхатига олишда кўмаклашиш ва ягона реестрини юритиш, бу соҳадаги қонунчилик ва меъёрий-ҳуқуқий базани такомиллаштириш, ҳунармандларнинг қонуний манфаатларини ҳимоя қилиш, таклиф, лойиҳалар ишлаб чиқиш, сайёҳлар учун жозибадор бўлган ҳунармандчилик объектлари яратиш, ҳунармандчилик маҳсулотларини экспорт қилишни рағбатлантириш, ҳунармандларнинг ёшларни меҳнатсеварлик, инсонпарварлик ва миллий қадриятларга садоқат руҳида тарбиялашда фаол иштирокини рағбатлантириш ва “Уста-шогирд” мактабларини такомиллаштириш каби вазифалар юклатилган.\nБугунги кунда мамлакатимизда ҳунармандлар ишлаб чиқараётган буюмлар ва товарлар (ишлар, хизматлар) йўналиши 25 тадан 34 тага етди. Ҳунармандчиликнинг ривожланиши, ўз навбатида, аҳоли, айниқса, ёшлар, аёллар ва кам таъминланган оилалар бандлигини таъминлашга ҳисса қўшмоқда. 2018 йил бошида “Ҳунарманд” уюшмаси аъзолари қарийб 10 минг нафарни ташкил этган бўлса, бугунги кунда улар сони 30 мингга яқинлашди.\n— Ҳунармандлар уюшмага аъзо бўлиши орқали қандай имтиёзларга эга бўлади?\n— “Ҳунармад” уюшмасига аъзо бўлиш ихтиёрий, аъзо бўлмасдан ҳам якка тартибдаги тадбиркор сифатида давлат рўйхатидан ўтиб, фаолият юритиши мумкин. Президентимизнинг 2017 йил 17 ноябрдаги “Ҳунармандчиликни янада ривожлантириш ва ҳунармандларни ҳар томонлама қўллаб-қувватлаш чора-тадбирлари тўғрисида”ги фармонида “Ҳунарманд” уюшмаси аъзоларига бир қанча имтиёзлар берилган. Жумладан, 2017 йилнинг 1 декабридан бошлаб ҳунармандчилик субъектлари — “Ҳунарманд” уюшмасининг аъзолари ҳунармандчилик фаолияти маҳсулотлари (товар, иш, хизматлар)ни ишлаб чиқариш ва сотишда қатъий белгиланган солиқдан, ёшга доир пенсия ва нафақа олувчилар Молия вазирлиги ҳузуридаги бюджетдан ташқари пенсия жамғармасига суғурта бадали тўловидан озод этилди. Қишлоқларда фаолият кўрсатаётган ҳунарманд дастлабки икки йили мобайнида Молия вазирлиги ҳузуридаги бюджетдан ташқари пенсия жамғармасига белгиланган суғурта бадалининг 50 фоизини тўлаши белгиланди. Ҳунармандлар ўз маҳсулотларини экспорт қилишдан тушган хорижий валютани эркин тасарруф этиш, банк ҳисоб рақамидаги чет эл валютасини нақд шаклда олиш ҳуқуқига эга.\n— Шунчалик имтиёз яратилган экан, аммо айрим ҳунармандлар нима учун уюшма фаолиятидан норози? Улар уюшма ўз аъзоларини ҳимоя қилмаяпти, ёрдам бермаяпти деган фикрда…\n— Агар сиз “Миллий тикланиш” газетасида эълон қилинган материал ҳақида гапираётган бўлсангиз, аввало олдимизда турган вазифалар ҳамда амалга оширилаётган ишлар тўғрисида батафсил тўхталиб ўтсам.\nМақолада келтирилган “Ҳунарманд” уюшмаси асл ҳунарманд билан “олиб-сотар”ларни фарқлай олмаётгани тўғрисидаги фикрга келсак, юқорида таъкидланганидек, уюшмага аъзо бўлиш ихтиёрий. Уюшмага аъзо бўлмаган тадбиркорга ҳунармандчилик маҳсулоти савдоси билан шуғулланишига чеклов қўйиш ваколати ҳеч кимга берилмаган. Масаланинг яна бир жиҳати шундаки, уюшма ўзининг аъзоларига савдо-сотиқ билан шуғулланишни таъқиқлай олмайди. Уюшма аъзоси сифатида имтиёзлардан фойдаланган ҳолда, бошқа фаолият турлари билан шуғулланаётган тадбиркорлик субъектлари фаолиятини назорат қилувчи давлат органи бор ва албатта, биз қонуний фаолият юритувчи аъзоларимиз манфаатларини ҳимоя қиляпмиз.\nҲунармандларни аъзоликка қабул қилиш тартибига тўхталадиган бўлсак, бу жараён уюшма уставига асосан тузилган республика Бадиий кенгаши томонидан назорат қилинади. Ушбу кенгаш ҳунармандларни уюшма аъзолигига уларнинг фаолиятини тўла ўргангандан сўнг қабул қилади.\nЭнди бир ҳунармандга икки ва ундан кўп йўналиш бўйича аъзолик гувоҳномаси берилиши масаласига тўхталсак. Бугунги кунда аъзоларни электрон тарзда рўйхатга олиш тартиби йўлга қўйилган. Солиқ органи томонидан фуқарога бериладиган СТИР(ИНН) асосида фақат бир йўналиш бўйича гувоҳнома берилади ва бу электрон тизим солиқ органи билан боғланган бўлиб, аъзоликка қабул қилинган ҳунарманд тўғрисидаги маълумот солиқ идорасига электрон тарзда етиб боради.\nҲунармандчиликни янада ривожлантириш ва ҳунармандларни ҳар томонлама қўллаб-қувватлаш ишларини мувофиқлаштириш бўйича ҳудудий комиссияларнинг намунавий таркиби тасдиқланган бўлиб, Қорақалпоғистон Республикаси Вазирлар Кенгаши раиси, Тошкент шаҳар ва вилоятлар ҳокимларининг биринчи ўринбосарлари комиссия раиси этиб белгиланган. Ўз-ўзидан кўриниб турибдики, ҳунармандчилик марказларини ташкил этиш масаласи ваколатли бўлган давлат органларига юклатилган. Маълумки, маданий меърос объектлари давлат мулки ҳисобланади. Бугун бундай иншоотлар, умуман, туристлар кўп ташриф буюрадиган масканларда ҳунармандлар учун ажратилган жойлар “Давлат мулкини ижарага бериш маркази” томонидан ижарага берилади…\n— Ҳунармандларнинг яна бир эътирози имтиёзли кредит масаласида бўляпти.\n— Албатта, бу борадаги барча ишларимизни рисоладагидек дейиш қийин. Чунки кредит олишнинг ҳам ўзига яраша талаби бор. Банк мурожаат қилган барча ҳунарманднинг ҳам талабини қондирмайди. Аввало унинг фаолиятини ўрганади, кредитни қайтариш имконияти, гаровга қўйиладиган мол-мулкни кўриб чиқади. Ажратилган кредит нақд пулсиз берилади. Ҳунармандлар сотиб оладиган хом-ашё эса бозорда асосан нақд пулга сотилади.\nУюшма “Микрокредитбанк”, “Халқ банки” ва “Агробанк” АТБ билан бу борада яқин ҳамкорлик қилиб келади. 2018 йилда республика бўйича 105 миллион 449 минг сўмлик, жами 3 минг 15та лойиҳани амалга ошириш белгиланган бўлса, амалда банклар томонидан 222,5 миллиард сўмлик 7 минг 482та лойиҳа молиялаштирилди. Ҳунармандчиликни ривожлантириш орқали янги иш ўринлари яратишга алоҳида эътибор қаратилмоқда. 2018 йилда мамлакатимизда 26 минг 883та иш ўрни яратиш белгиланган бўлиб, у амалда 40 минг 338 тани ташкил этди.\n— Қайси ҳунарманд билан гаплашманг, уюшма халқаро кўргазмаларда иштирок этишга ёрдам бермаётганидан нолийди…\n— Маълумки, кўргазмалар даромад кўриш мақсадида ташкил қилинади ва иштирокчилар харажати тадбир ташкилотчиси томонидан қоплаб берилмайди. “Ҳунарманд” уюшмаси нотижорат ташкилот ҳисобланади. Ҳунармандлардан тушаётган аъзолик бадали билан бундай катта харажатларни қоплаб бўлмайди. Имкониятимиз саноқли ҳунарманднинг эҳтиёжини қондиришга етишини инобатга олсак, унда 30 мингга яқин ҳунармандлар ҳуқуқини поймол қилган бўламиз. Чунки улар ҳам аъзолик бадали тўлаган ва текинга хорижга чиқишни хоҳлайди. Қолаверса, кўргазмада иштирок этиб, ўз маҳсулотини сотиш орқали даромад билан қайтган ҳунарманднинг харажатини бормаганлар ҳисобидан қоплаш адолатдан эмас.\n— Ҳунармандларнинг солиқ идоралари вакиллари билан юзага келаётган муаммоларга ҳам ойдинлик киритсангиз?\n— Ҳунармандлар билан солиқ идоралари ўртасида юзага келаётган асосий муаммо шундаки, масалан, 10 нафар шогирди билан фаолият юритаётган тадбиркор “Гул босилган газламалар ва чокли буюмлар” йўналиши бўйича ҳунарманд ҳисобланадими ёки тикувчилик цехи? Мана шу нуқтада солиқ органлари билан муаммолар юзага келмоқда.\n2018 йил 26 июндаги Ўзбекистон Республикаси Президентининг “Давлат солиқ хизмати органлари фаолиятини тубдан такомиллаштириш чора-тадбирлари тўғрисида”ги қарорига асосан “Ҳунарманд” уюшмасига тадбиркорлик субъектларини аъзо қилиш меъзонларини қайта кўриб чиқиш вазифаси юклатилди. Уюшма аъзоларининг навбатдан ташқари IV Конференциясида фаолият мезонлари тасдиқланди ва бу Давлат солиқ қўмитасига юборилган. Ҳунармандлар орасида мезон талабларини бузаётганлари ҳам бор, баъзан солиқ органи ходимлари ҳам нотўғри талқин қиляпти.\nИккинчи тарафдан бозорда ижара асосида савдо-сотиқ қилаётган ҳунарманд ўзи ишлаб чиқарган маҳсулотга тегишли бўлмаган товарларни ҳам сотиш ҳолатлари учрамоқда ва бу солиқ органи эътирозига сабаб бўлаётир. Бу ҳолатда ҳунармандни ҳам тушуниш мумкин, сабаби маҳсулот турини кўпайтирмай туриб савдо нуқтаси учун ижара ҳақини тўлаши қийин. Бу муаммоларни ҳал этишда солиқ органлари билан доимий ҳамкорликда ишлаяпмиз.\n— Уюшмада маркетинг ишларини кенгайтириш бўйича қандай ишлар амалга ошириляпти? Чунки юқорида таъкидланганидек, ҳамманинг ҳам чет давлатлардаги кўзгазмаларда иштирок этиши қийин. Шундай эмасми?\n— Тегишли вазирлик ва идоралар биргаликда “Хорижий мамлакатларда ўтказиладиган кўргазма, танлов, ярмаркаларда намойиш этиш учун ҳунармандчилик маҳсулотлари олиб чиқишнинг соддалаштирилган тартиби тўғрисида” низом ишлаб чиқилган ва унда қиймати 5000 АҚШ долларигача бўлган ҳунармандчилик маҳсулотини тегишли сертификат асосида ҳеч қандай божхона декларацияси ва юк хати расмийлаштирмасдан олиб чиқилиши белгиланган.\nЎзбекистон Республикаси Президентининг “Ҳунарманд” уюшмаси фаолиятини янада такомиллаштириш чора-тадбирлари тўғрисида” қарорига мувофиқ уюшма қошида “Craft and Art” МЧЖ ташкил қилинди. Жамият ҳозирги кунда асосан МДҲ давлатлари санъат галереяси ва савдо дўконлари билан ишлаяпти. Интернет дўконимиз иш бошлади.\nБу борадаги муаммога тўхталадиган бўлсак, сотиш ҳажмини ошириш учун рекламани кучайтириб, хорижий ҳамкорларга кўпроқ маҳсулот юборишимиз зарур. Бунинг учун иккита йўл бор: бири ҳунармандлардан маҳсулот сотиб олиб юбориш ёки иккинчиси улар ўз маҳсулотини сотилгунга қадар бизга ишониб топшириши лозим. Афсуски, бизда ҳунарманддан маҳсулотни олдиндан сотиб олишга имконият йўқ. Шу сабабли фақат бизга ишонч билдирган ҳунармадлар билан ишлашга мажбурмиз.


Актриса Нигина Анорбоева турмушга чиқди » Ўзбекистон янгиликлари – Zamin.uz\nZAMIN.UZ / Маданият / 28 Ноябр 2015 года3 477\nЎзбек миллий академик драма театри актриса Нигина Анорбоева 15 ноябрь куни турмушга чиқди. Бу ҳақда «Даракчи» газетаси хабар бермоқда. «Умиджон ва Нигинага бахт тилаймиз», — дейилади «Суғдиёна» газетасидаги хабарда. «Даракчи» газетасида мазкур тўйга мухлислардан бирининг муносабати ҳам келтирилган. Унда, жумладан, шундай дейилади: «Севги ёшда эмас, ҳурмат қилса бўлди. Бугун тўйи бўлиб, эртага ажрашиб кетаётганлар кўп — «ёш уйланибман», «ёш тегибман», деб баҳона қилишади. Аксинча, ёши катта инсон кўпни кўрган, ҳаёт қийинчиликларини тушунган бўлади. Бахтли қилса, шуни ўзи катта гап». Манба: Daryo.uz